b'\n_START_ARTICLE_\nKnji\xc5\xbenica Pravne fakultete Univerze v Ljubljani\n_START_SECTION_\nZgodovina knji\xc5\xbenice\n_START_PARAGRAPH_\nZa\xc4\x8detki delovanja knji\xc5\xbenice segajo v leto 1920, ko je bila ustanovljena s strani fakultetnega sveta in na pobudo prof.Gregorja Kreka, ki je bil njen predstojnik vse do smrti leta 1942. Sledili so mu prof. Rudolf Sajovic, prof. Gorazd Ku\xc5\xa1ej, prof. Bogomir Sajovic. Sedanji predstojnik je prof. Marijan Pav\xc4\x8dnik. Uporaba knji\xc5\xbenice je bila sprva omejena le na profesorje, po skoraj ve\xc4\x8d kot desetih letih, pa je svoja vrata odprla tudi za \xc5\xa1tudente in ostalo strokovno javnost. Njen najve\xc4\x8dji problem je bilo vseskozi pomanjkanje prostora, sredstev za nakup gradiva in pomanjkanje ustreznega kadra. Polnopravna \xc4\x8dlanica sistema COBISS je knji\xc5\xbenica s priklju\xc4\x8ditvijo postala leta 1993 in s tem uporabnikom ponudila bolj\xc5\xa1e storitve, ter postala aktivno vklju\xc4\x8dena v slovenski knji\xc5\xbeni\xc4\x8dni informacijski sistem. Do leta 2000 je delovala v prostorih dana\xc5\xa1njega sede\xc5\xbea Univerze na Kongresnem trgu. Novembra istega leta pa so jo preselili v novo moderno stavbo Pravne fakultete na Poljanskem nasipu. Selitev v nove prostore ji je prinesla veliko ugodnosti, kar je omogo\xc4\x8dilo preprostej\xc5\xa1o izposojo in kraj\xc5\xa1o \xc4\x8dakalno dobo za gradivo. Prostori so zelo dobro prilagojeni za pravilno hranjenje gradiva, omogo\xc4\x8dajo kvalitetno izposojo, velika svetla \xc4\x8ditalnica je v pomo\xc4\x8d ve\xc4\x8d kot sto \xc5\xa1tudentom pri \xc5\xa1tudijskem delu. V njih se je mo\xc4\x8dno pove\xc4\x8dal letni prirast gradiva in s tem tudi sam obisk.\n_START_SECTION_\nGradivo\n_START_PARAGRAPH_\nGradivo, izdano po letu 1980 je postavljeno v prostem pristopu in je glede na posamezni oddelek urejeno po abecedi. Starej\xc5\xa1e se nahaja v skladi\xc5\xa1\xc4\x8du in ga je potrebno naro\xc4\x8diti uro pred izposojo. Knji\xc5\xbeni fond se deli na oddelke z oznakami PC-civilno pravo, PD-delovno pravo, PEF-ekonomija in sociologija, PFI-filozofja prava, PR-serijske publikacije, PZ-zborniki, Pvbi-bibliografije, PL-zakoni in uradne listine itd. Uporabniki si lahko izposodijo vso knji\xc5\xbeno gradivo (knjige, diplomske in magistrske naloge ter doktorske disertacije) razen referen\xc4\x8dnega, periodi\xc4\x8dnega in eletronskega, ki je namenjeno v uporabo le v \xc4\x8ditalnici in je posebej ozna\xc4\x8deno. Pod \xc4\x8ditalni\xc5\xa1ko gradivo spadajo revije, zakoniki, priro\xc4\x8dniki, slovarji, enciklopedije, leksikoni, uradni listi in nekateri izvodi u\xc4\x8dbenikov. Poleg knji\xc5\xbenih virov, zbirka obsega dostope do razli\xc4\x8dnih doma\xc4\x8dih in tujih baz podatkov s podro\xc4\x8dja prava in drugih sorodnih znanstvenih podro\xc4\x8dij. Specializirani tuji podatkovni bazi za podro\xc4\x8dje prava sta Westlaw International in HeinOnline. Gre za spletna servisa, ki omogo\xc4\x8data dostop do mednarodnih pravnih, poslovnih in drugih virov. Westlaw International vklju\xc4\x8duje sodno in pravno prakso, mednarodne pogodbene novice, zakonodajo in revije. Dostop do obeh pa je mogo\xc4\x8d le iz omre\xc5\xbeja Pravne fakultete, ter z uporabni\xc5\xa1kim imenom in geslom, ki ju dobijo \xc5\xa1tudentje na izposoji.'